Document ID: 32008D0467

KOMISJONI OTSUS,
19. juuni 2008,
millega kehtestatakse ühenduse rahaline toetus kulutuste jaoks, mis on tehtud seoses lammaste katarraalse palaviku vastu võitlemiseks võetud erakorraliste meetmetega Portugalis aastatel 2004 ja 2005
(teatavaks tehtud numbri K(2008) 2756 all)
(Ainult portugalikeelne tekst on autentne)
(2008/467/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ veterinaariaalaste kulutuste kohta, (1) eriti selle artikli 3 lõiget 3,
ning arvestades järgmist:
(1)
Lammaste katarraalse palaviku puhangud tekkisid Portugalis 2004. ja 2005. aastal. Selle haiguse ilmnemine kujutas endast tõsist ohtu ühenduse kariloomadele.
(2)
Et vältida haiguse levikut ja aidata kaasa selle võimalikult kiirele likvideerimisele, peaks ühendus kooskõlas otsusega 90/424/EMÜ rahaliselt toetama liikmesriigi abikõlblikke kulutusi, mis on tehtud seoses haiguse vastu võitlemiseks võetud erakorraliste meetmetega.
(3)
Komisjoni 15. septembri 2005. aasta otsusega 2005/660/EÜ (ühenduse rahalise abi kohta seoses kiireloomuliste meetmetega lammaste katarraalse palaviku tõrjeks Portugalis 2004. ja 2005. aastal) (2) anti Portugalile ühenduse rahalist toetust kulutuste jaoks, mis on tehtud seoses lammaste katarraalse palaviku vastu võitlemiseks võetud erakorraliste meetmetega aastatel 2004 ja 2005.
(4)
Otsusega 2005/660/EÜ on ette nähtud, et 1 000 000 euro suurune esimene osamakse sõltub komisjoni kohapealsete kontrollide tulemustest.
(5)
Kõnealuse otsuse kohaselt tuleb ühenduse rahalise toetuse lõppmakse teha 9. novembril 2005, 14. novembril 2005 ja 28. aprillil 2006 Portugali esitatud taotluste alusel.
(6)
Komisjoni 31. jaanuari 2006. aasta otsusega 2006/78/EÜ (ühenduse rahalise abi kohta lammaste katarraalse palaviku epidemioloogilise uuringu ja seiremeetmete rakendamiseks Portugalis 2004. ja 2005. aastal kõnealuse haiguse vastu võitlemiseks võetud kiireloomuliste meetmete raames) (3) anti Portugalile ühenduse rahalist toetust kulutuste jaoks, mis on tehtud seoses lammaste katarraalse palaviku vastu võitlemiseks võetud erakorraliste meetmetega aastatel 2004 ja 2005.
(7)
Otsusega 2006/78/EÜ on ette nähtud, et 600 000 euro suurune esimene osamakse sõltub komisjoni kohapealsete kontrollide tulemustest.
(8)
Kõnealuse otsuse kohaselt tuleb ühenduse rahalise toetuse lõppmakse teha 31. märtsil 2006 Portugali esitatud taotluse alusel.
(9)
Neid asjaolusid silmas pidades tuleks nüüd kindlaks määrata ühenduse rahalise toetuse kogusumma abikõlblike kulutuste jaoks, mis on tehtud seoses lammaste katarraalse palaviku likvideerimise ja seirega Portugalis aastatel 2004 ja 2005.
(10)
Komisjoni poolt ühenduse veterinaareeskirjade ning ühenduse rahalise toetuse andmiseks vajalike tingimuste alusel tehtud kontrollimise tulemuste põhjal ei saa kõiki taotlustes esitatud kulutusi tunnistada abikõlblikuks.
(11)
Komisjoni tähelepanekud, abikõlblike kulutuste arvutamise meetod ja lõplikud järeldused edastati Portugalile 22. mai 2007. aasta ja 10. detsembri 2007. aasta kirjas.
(12)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse rahaline toetus Portugalile
1. Otsusele 2005/660/EÜ vastav ühenduse rahaline toetus kulutuste jaoks, mis on tehtud seoses lammaste katarraalse palaviku likvideerimisega Portugalis 2004. ja 2005. aastal, on 645 633,30 eurot.
2. Otsusele 2006/78/EÜ vastav ühenduse rahaline toetus kulutuste jaoks, mis on tehtud seoses lammaste katarraalse palaviku seirega Portugalis 2004. ja 2005. aastal, on 417 410,02 eurot.
Artikkel 2
Maksekord
Ühenduse rahalise toetuse lõppmakse summa on 1 063 043,32 eurot.
Artikkel 3
Adressaat
Käesolev otsus on adresseeritud Portugali Vabariigile.
Brüssel, 19. juuni 2008

Labels: 18
19
5
6